Projekts

LATVIJAS REPUBLIKAS MINISTRU KABINETS

2014.gada Noteikumi Nr.\_\_\_

Rīgā (prot. Nr.\_\_\_\_\_.§)

**Pagaidu uzglabāšanas noteikumi**

Izdoti saskaņā ar

Muitas likuma 4.panta trešo daļu

**I. Vispārīgie jautājumi**

1. Noteikumi nosaka kārtību, kādā izsniedz, atsaka izsniegt, groza, aptur un anulē pagaidu uzglabāšanas vietas turēšanas atļauju, pieņem iesniegto kopsavilkuma deklarāciju par pagaidu uzglabāšanu (turpmāk – deklarācija), kā arī veic pagaidu uzglabāšanā esošo preču uzskaiti.

2. Deklarāciju persona, kura uzrāda preces, vai šādas personas vārdā iesniedz:

2.1. muitas iestādei, kurai preces tiek uzrādītas pēc to ievešanas Kopienas muitas teritorijā, vai

2.2. uzraudzības muitas iestādei, kas norādīta pagaidu uzglabāšanas vietas turēšanas atļaujā, šādām precēm atrodoties pagaidu uzglabāšanas vietā”.

3. Lai teritoriju (tajā skaitā ēkas un būves) izmantotu par preču pagaidu uzglabāšanas vietu, nepieciešams saņemt Valsts ieņēmumu dienesta izsniegtu pagaidu uzglabāšanas vietas turēšanas atļauju (turpmāk – atļauja). Ja preču pagaidu uzglabāšana paredzēta muitas noliktavā, atļauja nav nepieciešama.

4. Iesniegumus par preču pagaidu uzglabāšanu un ar tiem saistītos dokumentus komersants Valsts ieņēmumu dienestā iesniedz papīra formā vai elektroniska dokumenta veidā, vai izmantojot Valsts ieņēmumu dienesta elektroniskās deklarēšanas sistēmu (turpmāk – elektroniskās deklarēšanas sistēma).

**II. Pagaidu uzglabāšanas vietas turēšanas atļaujasizsniegšana,** **grozīšana, apturēšana, atjaunošana un anulēšana**

5. Lai saņemtu atļauju, persona iesniedz Valsts ieņēmumu dienestā iesniegumu. Iesniegumam pievieno šādus dokumentus:

5.1. dokumentus, kas apliecina, ka pagaidu uzglabāšanas vieta atrodas tās personas īpašumā, kura pieprasa atļauju, vai personai, kura pieprasa atļauju, ir attiecīgās teritorijas nomas tiesības;

5.2. pagaidu uzglabāšanas vietas plānu, kurā iezīmēta un skaidri identificējama pagaidu uzglabāšanas vieta, tās adrese, ārējā robeža, pagaidu uzglabāšanai izmantojamā teritorija un būves (noliktavas, nojumes u.c.), kopējā platība un kopējais tvertņu un cauruļvadu sistēmas tilpums, atsevišķi norādot katras tvertnes un katra cauruļvada tilpumu;

5.3. Valsts ugunsdzēsības un glābšanas dienesta atzinuma kopiju par pagaidu uzglabāšanas vietas atbilstību normatīvajos aktos par ugunsdrošību noteiktajām prasībām;

5.4. attiecīgās Valsts vides dienesta reģionālās vides pārvaldes atzinuma kopiju par pagaidu uzglabāšanas vietas atbilstību normatīvajos aktos par vides aizsardzību noteiktajām prasībām.

6. Valsts ieņēmumu dienests izsniedz atļauju, ja:

6.1. persona ir iesniegusi visus šo noteikumu 5.punktā minētos dokumentus;

6.2. persona ir veikusi nodokļu, nodevu un citu obligāto maksājumu iemaksu budžetā vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un atbildīgā persona veic maksājumus saskaņā ar nodokļu administrācijas lēmumu (nomaksas grafiku)vai nodokļu administrācijas lēmuma izpilde ir apturēta uz pirmstiesas izskatīšanas laiku;

6.3. persona nav pasludināta par maksātnespējīgu.

7. Lai izdarītu grozījumus atļaujā, atļaujas turētājs Valsts ieņēmumu dienestā iesniedz iesniegumu, kurā norāda informāciju par nepieciešamajiem grozījumiem. Iesniegumam pievieno dokumentus, kas apstiprina grozījumu nepieciešamību. Attiecīgajām ziņām jābūt viegli identificējamām un nepārprotami attiecināmām uz turpmāk pagaidu uzglabāšanai izmantojamo vietu kopumā.

8. Valsts ieņēmumu dienests pieņem lēmumu par atteikumu izsniegt atļauju, ja nav izpildīti šo noteikumu 6.punktā atļaujas saņemšanai noteiktie nosacījumi.

9. Valsts ieņēmumu dienests aptur atļauju uz laiku līdz 90 dienām, ja:

9.1. atļaujas turētājs apzināti ir sniedzis nepilnīgas vai nepatiesas ziņas, kurām ir bijusi nozīme, izsniedzot vai izdarot grozījumus atļaujā;

9.2. atļaujas turētājs ziņas par to, ka mainījušies nosacījumi, saskaņā ar kuriem izsniegta atļauja, Valsts ieņēmumu dienestam nav iesniedzis ne vēlāk kā 5 darba dienu laikā pēc attiecīgo nosacījumu maiņas iestāšanās;

9.3. atļaujas turētājs neatbilst šo noteikumu 6.punktā noteiktajiem nosacījumiem;

9.4. atļaujas turētājs nenodrošina preču uzskaiti un identificēšanu pagaidu uzglabāšanas vietā;

9.5. atļaujas turētājs nav ievērojis preču pagaidu uzglabāšanu reglamentējošajos tiesību aktos noteikto kārtību.

10. Laikā, kad atļauja ir apturēta, preču pieteikšana pagaidu uzglabāšanai ir aizliegta. Pagaidu uzglabāšanā esošās preces atļauts izvest no pagaidu uzglabāšanas vietas, piemērojot attiecīgu muitas noteikumos atzīto preču izmantošanu.

11. Ja atļaujas turētājs novērš atļaujas apturēšanas iemeslus lēmumā par atļaujas apturēšanu norādītajā termiņā, Valsts ieņēmumu dienests atjauno atļauju, noformējot rakstveida lēmumu.

12. Valsts ieņēmumu dienests anulē atļauju, ja:

12.1. atļaujas turētājs ir sniedzis nepilnīgas vai nepatiesas ziņas, kurām ir bijusi nozīme, pieņemot lēmumu par atļaujas izsniegšanu vai grozījumu izdarīšanu atļaujā;

12.2. atļaujas turētājs vai pagaidu uzglabāšanas vieta neatbilst kādam no atļaujas saņemšanas vai turēšanas nosacījumiem un konstatētās nepilnības nav iespējams novērst;

12.3. atļaujas turētājs nav novērsis atļaujas apturēšanas iemeslus;

12.4. 90 dienu laikā pēc lēmuma paziņošanas par atļaujas izsniegšanu preces nav pieteiktas pagaidu uzglabāšanai;

12.5. atļaujas turētājs ir iesniedzis iesniegumu par atļaujas anulēšanu un pagaidu uzglabāšanas vietā neatrodas muitas kontrolei pakļautas preces.

13. Valsts ieņēmumu dienests lēmumu par atļaujas izsniegšanu, grozīšanu, apturēšanu, atjaunošanu un anulēšanu paziņo likumā “Par nodokļiem un nodevām” noteiktajā kārtībā.

**III. Kopsavilkuma deklarācijas par pagaidu uzglabāšanu iesniegšana**

14. Lai iesniegtu deklarāciju preču novietošanai pagaidu uzglabāšanas vietā, persona elektroniskā deklarēšanas sistēmā iesniedz šādas ziņas:

14.1. deklarācijas iesniedzēja vienotu Eiropas Savienības komersanta reģistrācijas un identifikācijas (turpmāk – EORI) numuru, nosaukumu, adresi;

14.2. pagaidu uzglabāšanas vietas turēšanas atļaujas vai muitas noliktavas turēšanas atļaujas, ja preču pagaidu uzglabāšana paredzēta muitas noliktavā, numuru, ja šāda informācija ir pieejama;

14.3. pagaidu uzglabāšanas vietas adresi, kurā preces tiks uzglabātas;

14.4. galvojuma veidu un galvojuma apliecības numuru;

14.5. uzraudzības muitas iestādi;

14.6. deklarācijas iesniegšanas datumu;

14.7. atļaujas turētāja EORI numuru, ja šāda informācija ir pieejama, nosaukumu, adresi;

14.8. transporta, ar kuru prece ir ievesta pagaidu uzglabāšanas vietā, veidu un transportlīdzekļa identifikācijas numuru;

14.9. pārvadājuma dokumenta veidu un numuru;

14.10. iepriekš piemērotās muitas noteikumos atzītās preču izmantošanas vai ievešanas kopsavilkuma deklarācijas dokumenta veidu un numuru, izņemot šo noteikumu 15.punktā minēto gadījumu;

14.11. konteinera identifikācijas numuru, ja kravu pārvieto konteinerā;

14.12. preces nosūtītāja EORI numuru, ja tāds nosūtītājam ir piešķirts un ir pieejams, nosaukumu, adresi;

14.13. preces saņēmēja EORI numuru, ja tāds saņēmējam ir piešķirts un ir pieejams, nosaukumu, adresi;

14.14. preces aprakstu (parasto tirdzniecības preču aprakstu, tam jābūt pietiekami precīzam, lai preci varētu identificēt);

14.15. preces bruto svaru kilogramos;

14.16. preces iepakojuma veidu;

14.17. preces vietu skaitu (preces iepakojuma skaitu vai neiesaiņotām precēm, beramām/lejamām kravām- šādu deklarēto preču apjomu).

15. Ja persona deklarāciju iesniedz Komisijas regulas 2454/93 186.panta 2.punkta a) vai c) apakšpunktā vai 10.punktā minētajā veidā, tad tā sistēmā norāda izmantotā dokumenta numuru, no kura automatizētā veidā tiek pārņemti dati, kurus papildina ar trūkstošajām šo noteikumu 14.punktā pieprasītajām ziņām, ievērojot datu aizsardzības nosacījumus.

16.Ja deklarāciju iesniedz persona, kura nav atļaujas turētājs, atļaujas turētājs sistēmā apliecina, ka piekrīt paredzētajai preču novietošanai attiecīgajā pagaidu uzglabāšanas vietā.

17. Ja pagaidu uzglabāšanas pieteikšanas brīdī sistēma nedarbojas, deklarāciju iesniedz uzraudzības muitas iestādē papīra formā (atkāpšanās režīms).

18. Trīs darba dienu laikā pēc sistēmas darbības atjaunošanas atļaujas turētājs iesniedz deklarāciju elektroniski, norādot atkāpšanās režīmā noformētās deklarācijas datumu un muitas iestādes piešķirto deklarācijas numuru.

**IV. Pagaidu uzglabāšanai deklarēto preču uzskaite**

19. Precēm, par kurām iesniegta deklarācija, sistēmā uzskaiti veic atļaujas turētājs, norādot šo noteikumu 14.punktā noteiktās ziņas, kā arī preču uzglabāšanas vietu (noliktava, tvertne u.c.).

20. Izvedot preces no pagaidu uzglabāšanas vietas, uzskaitē norāda šādas ziņas:

20.1. preces izvešanas datumu;

20.2. transporta, ar kuru prece ir izvesta no pagaidu uzglabāšanas vietas, veidu un transportlīdzekļa identifikācijas numuru;

20.3. konteinera identifikācijas numuru, ja preci izved no pagaidu uzglabāšanas vietas konteinerā;

20.4. muitas noteikumos atzītās preču izmantošanas dokumenta, ar kuru prece ir izvesta no pagaidu uzglabāšanas vietas, veidu un numuru;

20.5. izvestās preces bruto svaru kilogramos;

20.6. izvestās preces vietu skaitu (preces iepakojumu skaitu vai neiesaiņotām precēm, beramām/lejamām kravām - šādu deklarēto preču apjomu).

21.Ja pagaidu uzglabāšanas vietā, pēc preču ņemšanas uzskaitē, saskaņā ar Komisijas regulas Nr.2454/93 185.panta 2.punkta b) apakšpunktu, tiek konstatētas neatbilstības starp deklarācijā norādīto un faktisko preču daudzumu vai arī cita veida neatbilstības, atļaujas turētājs nekavējoties, tajā pat dienā, informē uzraudzības muitas iestādi, izmantojot elektronisko deklarēšanas sistēmu, un 14 dienu laikā nosūta dokumentāri apstiprinātu informāciju no kravas īpašnieka, nosūtītāja vai valdītāja par neatbilstību iemesliem.

22. Ja muitas iestāde saskaņo pagaidu uzglabāšanas vietas turētāja iesūtītos preču neatbilstības pamatojuma labojumus, atbilstoši labojumi tiek automātiski pārņemti atļaujas turētāja uzskaitē un deklarācijā.

**V. Noslēguma jautājumi**

23. Atzīt par spēku zaudējušajiem Ministru kabineta 2006.gada 9.maija noteikumus Nr.370 “Pirmsmuitošanas darbību noteikumi” (Latvijas Vēstnesis, 2006, 74.nr.; 2009, 146.nr.; 2011, 78.nr.).

24. Līdz 2015.gada 30.septembrim personas, kurām izsniegta Ministru kabineta 2006.gada 9.maija noteikumu Nr.370 “Pirmsmuitošanas darbību noteikumi” 9.punktā minētā atļauja, preces pagaidu uzglabāšanai piesaka un pagaidu uzglabāšanai pieteiktās preces uzskaita šajos noteikumos noteiktajā kārtībā vai Ministru kabineta 2006.gada 9.maija noteikumos Nr.370 “Pirmsmuitošanas darbību noteikumi” noteiktajā kārtībā.

25. Noteikumi stājas spēkā 2015.gada 1.aprīlī.

Ministru prezidente L.Straujuma

Finanšu ministrs A.Vilks

26.09.2014. 9:15

1322

V.Smagare

67111266, Viktorija.Smagare@vid.gov.lv

I.Rone

67111447, Inga.Rone@vid.gov.lv